แบงก์เหลือปิดสาขา495แห่ง
ธนาคารแห่งประเทศไทย แจ้งปิดสาขาธนาคาร 495 สาขา ลดลง 22 สาขา  ATM 5,268 เครื่อง ลดลง 80 เครื่อง
30 ต.ค. 2565

ธนาคารแห่งประเทศไทย แจ้งปิดสาขาธนาคาร 495 สาขา ลดลง 22 สาขา  ATM 5,268 เครื่อง ลดลง 80 เครื่อง
ธนาคารแห่งประเทศไทย แจ้งรายงานการปิดสาขาธนาคารพาณิชย์ ในพื้นที่น้ำท่วมเป็นการชั่วคราว วันที่ 16 พ.ย. โดยธนาคารพาณิชย์ 13 แห่ง ธนาคารพาณิชย์เพื่อรายย่อย 2 แห่ง และบริษัทเงินทุน 1 แห่ง แจ้งปิดสาขารวม 495 สาขา (ลดลงอีก 22 สาขา) ซึ่งเป็นแนวโน้มลดลงอย่างต่อเนื่องหลังจากมีการปิดสาขาสูงสุดเมื่อวันที่ 8 พ.ย.54 จำนวน 631 สาขา
โดยสาขาใน กทม.สามารถกลับมาเปิดดำเนินการเพิ่มได้อีก 15 สาขา (แถบพุทธมณฑล เพชรเกษม ท่าพระ ลาดพร้าว และวัชรพล)  ทั้งนี้ ในวันนี้มีการปิดสาขาใน 8 จังหวัด ประกอบด้วย กทม. 242 สาขา ปทุมธานี 137 สาขา นนทบุรี 58 สาขา นครปฐม 28 สาขา พระนครศรีอยุธยา 14 สาขา สมุทรสาคร 12 สาขา นครสวรรค์ 3 สาขา และชัยนาท 1 สาขา
ในขณะเดียวกัน ธนาคารพาณิชย์ปิดให้บริการเครื่อง ATM รวม 5,268 เครื่อง (ลดลง 80 เครื่อง) จำนวนที่ลดลงส่วนใหญ่เป็นเครื่อง ATM ที่กลับมาเปิดให้บริการได้ใน กทม. อยุธยา สมุทรปราการ นครปฐม และนนทบุรี แต่ยังคงมีการปิด ATM เพิ่มขึ้นในสมุทรสาครซึ่งเป็นพื้นที่ล่าสุดที่ได้รับผลกระทบจากภาวะน้ำท่วม จำนวน 26 เครื่อง
โดยในวันนี้ธนาคารพาณิชย์มีการปิดเครื่อง ATM ใน 19 จังหวัด ประกอบด้วย กทม. 2,196 เครื่อง ปทุมธานี 1,473 เครื่อง นนทบุรี 610 เครื่อง พระนครศรีอยุธยา 485 เครื่อง นครปฐม 243 เครื่อง สมุทรสาคร 171 เครื่อง สมุทรปราการ 34 เครื่อง และนครสวรรค์ 21 เครื่อง ที่เหลือกระจายอยู่ในจังหวัดต่างๆ